**GUVERNUL ROMÂNIEI**

**ORDONANŢĂ DE URGENŢĂ**

**pentru completarea articolului 176 din Legea nr. 571/2003 privind Codul fiscal, cu modificările şi completările ulterioare**

Având în vedere faptul că sectorul transporturilor de bunuri poate influenţa pe orizontală evoluţia preţurilor în întreaga economie naţională, precum şi necesitatea menţinerii competitivităţii la nivel internaţional a transportului de călători,

pentru a preîntâmpina posibilele efecte negative ale creşterii nivelului de accize pentru motorină cu 70 euro/1000 litri începând cu data de 1 aprilie 2014 pentru sectorul transporturilor de mărfuri şi de persoane, se prevede acordarea unui nivel de accize diferenţiat cu 40 de euro/1.000 litri cu parcurgerea procedurilor specifice în domeniul ajutorului de stat,

în considerarea faptului că această măsură este compatibilă cu prevederile art. 7 din Directiva 2003/96/CE privind restructurarea cadrului comunitar de impozitare a produselor energetice și a electricității,

luând în considerare faptul că această situaţie aduce atingere interesului public general şi constituie un motiv de urgenţă deosebită şi extraordinară, a cărui reglementare nu poate fi amânată,

în temeiul art. 115 alin. (4) din Constituţia României, republicată,

**Guvernul României** adoptă prezenta ordonanţă de urgenţă.

**Art. I.** – **După alineatul (5) al articolului 176, se introduc două noi alineate, alin. (6) şi (7), cu următorul cuprins:**

„(6) Este supusă unui nivel de accize diferenţiat stabilit prin diminuarea cu 40 de euro/1.000 litri, respectiv cu 47,34 euro/tonă, a nivelului standard prevăzut pentru motorină în anexa nr. 1 care face parte integrantă din prezentul titlu, motorina utilizată drept carburant pentru motor în următoarele scopuri:

a) transport rutier de mărfuri în cont propriu sau pentru alte persoane, cu autovehicule sau ansambluri de vehicule articulate destinate exclusiv transportului rutier de mărfuri şi cu o greutate brută autorizată de cel puţin 7,5 tone;

b) transportul de călători, regulat sau ocazional, exclusiv transportul public de călători, cu un autovehicul din categoria M2 sau M3, definit în Directiva 70/156/CEE a Consiliului din 6 februarie 1970 privind armonizarea legislațiilor statelor membre referitoare la omologarea autovehiculelor și a remorcilor acestora

(7) Reducerea ratei de impozitare a accizei prevăzută la alin.(6) se realizează prin restituirea sumelor reprezentând diferenţa dintre nivelul standard de accize şi nivelul de accize diferenţiat prevăzut la alin.(6), către operatorii economici licenţiaţi în Uniunea Europeană. Condiţiile, procedura şi termenele de restituire se stabilesc prin hotărâre a Guvernului.

**Art. II -**  Măsurile instituite conform prevederilor art. I se acordă cu parcurgerea procedurilor specifice în domeniul ajutorului de stat, pentru motorina achiziţionată după data intrării în vigoare a prezentei ordonanţe.

**Art. III** - Legea nr. 571/2003 privind Codul fiscal, publicată în Monitorul Oficial al României, Partea I, nr. 927 din 23 decembrie 2003, cu modificările şi completările ulterioare, precum şi cu cele aduse prin prezenta ordonanţă de urgenţă, se va republica în Monitorul Oficial al României, Partea I, după aprobarea prin lege a prezentei ordonanţe de urgenţă, dându-se textelor o nouă numerotare.

**PRIM – MINISTRU**

**VICTOR - VIOREL PONTA**

**Contrasemnează:**

**Ministrul finanţelor publice**

**IOANA-MARIA PETRESCU**